ડુંગળી, કઠોળ બાદ હવે ખાદ્યતેલોના ભાવમાં ભકડો, ગૃહિણીઓનું બજેટ બગડ્યું | Vyaapaar Samachar
ડુંગળી, કઠોળ બાદ હવે ખાદ્યતેલોના ભાવમાં ભકડો, ગૃહિણીઓનું બજેટ બગડ્યું
commodity-news-india | December 15, 2019, 9:00 AM
નવી દિલ્હીઃ ડુંગળી, કઠોળ બાદ હવે ભોજનમાં વપરાતા તેલમાં પણ મોંઘવારીનો માર દેખાઇ રહ્યો છે. છેલ્લાં એક વર્ષમાં રિફાઇન્ડ પામતેલના ભાવમાં 40 ટકાનો ઉછાળો નોંધાયો છે. દેશના મોટાભાગના પ્રદેશોમાં રિફાઇન્ડ પામતેલનો ઉપયોગ ભોજન બનાવવા માટે થાય છે, પહેલા ખાણી-પીણીની ચીજોના ભાવ વધવાથી પરેશાન હતા હવે ખાદ્યતેલો મોંઘા થતા સામાન્ય માણસના ખિસ્સા ઉપર બોજ વધી રહ્યો છે. આયાતી આરબીડી પામોલિનનો જથ્થા ભાવ એક વર્ષ પૂર્વે 518 ડોલર હતા જે ત્યાંથી 40 ટકા જેટલા ઉછળીને 725 ડોલર પ્રતિ ટને પહોંચી ગયા છે. તેલ-તેલીબિયાંના સંગઠન સોલ્વન્ટ એક્સટ્રેક્ટર્સ એસોસિએશન (SEA)ના આંકડાથી આ માહિતી મળી છે.
પામતેલના ભાવ વધવા પાછળ ઘણા કારણો જવાબદાર છે. પામતેલ મોંઘું થવાનું મુખ્ય કારણ એ છે કે ઇન્ડોનેશિયા અને મલેશિયાની સરકારે પામતેલનો ઉપયોગ બાયોડિઝલમાં પણ કરવાની મંજૂરી આપી છે. બીજુ કારણ આ બંને દેશોમાં પામતેલનું ઉત્પાદન ઘટ્યું છે. ત્રીજું કારણ ચીન તરફથી પામતેલની માંગ વધી છે. ઇન્ડોનેશિયા અને મલેશિયા પામતેલના મુખ્ય ઉત્પાદક દેશ છે. ભારત આ બંને દેશોમાંથી જ સૌથી વધુ પામતેલ ખરીદે છે.
SEAના એક્ઝિક્યુટિવ ડિરેક્ટર બી.વી. મહેતાએ કહ્યું કે, છેલ્લા બે વર્ષમાં કેન્દ્ર સરકારે ખેડૂતો અને સ્થાનિત તેલીબિયાં ઉદ્યોગની મદદ માટે ઘણા પગલાંઓ ભર્યા છે. સરકારે મલેશિયન આરબીડી ઉપર 5 ટકા સેફ ગાર્ડ ડ્યૂટી લાગી છે. સાથે જ આયાતી બિન-રિફાઇન્ડ સનફ્લાવર તેલ અને સોયાતેલ ઉપર પણ જકાત વધારી છે. જેનાથી ઘરેલુ બજારમાં તેલોના ભાવમાં સુધારો થયો છે અને ખેડૂતોને લાભ પહોંચ્યો છે. દેશમાં દર વર્ષે 230 કરોડ ટન ખાદ્યતેલનો વપરાશ થાય છે જેમાંથી 40 ટકા જથ્થો પામતેલ છે.
નોંધનિય છે કે, ચાલુ વર્ષે માત્ર ડુંગળી જ નહીં અન્ય ખાણી-પીણીની વસ્તુઓના ભાવવધારા એ લોકોના ખિસ્સા ખાલી કરી દીધા છે. ગ્રાહક બાબતોના મંત્રાલયે તાજેતરમાં જ લોકસભામાં આ અંગે જણાવ્યું હતું. મંત્રાલયે કહ્યું કે, વર્ષ 2019માં 22 આવશ્યક ખાણી-પીણીની વસ્તુઓમાંથી 20ના ભાવ નોંધપાત્ર વધ્યા છે. આ દરમિયાન ગ્રાહકોના ખિસ્સા કરવા બાબતે ડુંગળી મોખરે છે. ચાલુ વર્ષે જાન્યુઆરીથી ડિસેમ્બર દરમિયાન ડુંગળીના ભાવમાં ચાર ગણો ઉછાળો થયો છે. મંત્રાલયે આવશ્યક ખાદ્ય ચીજોના સરેરાશ માસિક ભાવની વિગત દર્શાવી છે. તેનાથી જાણી શકાય છે કે ત્રણ મુખ્ય કઠોળ – અડદ, તુવેર અને મગના ભાવમાં નોંધપાત્ર વધારો થયો છે.
Read More: Palm Oil Prices India Onion Prices SEA Oil Seeds Essential Food Solvent Extractors Association Palm Oil Imports Soya Oil RBD Palmolein